เตือนประชาชนอย่าหลงเชื่อผู้แอบอ้างเป็นเจ้าหน้าที่กรมการขนส่งทางบก ตรวจสอบสถานะความเป็นเจ้าของทะเบียนรถ
นายเสกสม อัครพันธุ์ รองอธิบดีกรมการขนส่งทางบก และโฆษกกรมการขนส่งทางบก กล่าวว่า ขณะนี้มีผู้แอบอ้างว่าเป็นเจ้าหน้าที่จากกรมการขนส่งทางบก หรือเจ้าหน้าที่จากสำนักงานขนส่งจังหวัด โทรสอบถามข้อมูลส่วนบุคคล เพื่อตรวจสอบข้อมูลทะเบียนรถของตัวเอง หรือแจ้งให้โหลดแอปพลิเคชัน ผ่านลิงก์ที่กลุ่มมิจฉาชีพแนบมาให้ เพื่อเข้าไปยืนยันข้อมูลส่วนบุคคลที่อยู่ในความดูแลของกรมการขนส่งทางบก เช่น เจ้าของรถมีรถกี่คันข้อมูลเลขทะเบียน เป็นต้น ซึ่งเป็นการกระทำของกลุ่มมิจฉาชีพ จึงแจ้งเตือนประชาชนอย่าหลงเชื่อเด็ดขาด เพราะเสี่ยงถูกนำข้อมูลส่วนบุคคลไปทำให้เกิดความเสียหายและสูญเสียทรัพย์สิน ทั้งนี้ ยืนยันว่า กรมการขนส่งทางบก ไม่มีนโยบายให้เจ้าหน้าที่โทรตรวจสอบความเป็นเจ้าของทะเบียนรถและให้โหลดแอปพลิเคชัน หรือให้เข้าลิงก์เพื่อเข้าไปยืนยันข้อมูลส่วนบุคคลแต่อย่างใดสำหรับผู้ที่แอบอ้างเป็นเจ้าหน้าที่กรมการขนส่งทางบกเพื่อหลอกลวงประชาชน เข้าข่ายเป็นการฉ้อโกงประชาชนโดยแสดงตนเป็นคนอื่น ต้องระวางโทษจำคุกตั้งแต่ 6 เดือน ถึง 7 ปี และปรับตั้งแต่ 10,000 – 140,000 บาท และถือเป็นการกระทำโดยทุจริต หรือโดยหลอกลวง นำเข้าสู่ระบบคอมพิวเตอร์เกิดความเสียหายแก่ประชาชน ต้องระวางโทษจำคุกไม่เกิน 5 ปี หรือปรับไม่เกิน 100,000 บาท หรือทั้งจำทั้งปรับ